b'\n_START_ARTICLE_\nRiikola\n_START_PARAGRAPH_\nRiikola on Halikon kyl\xc3\xa4, joka sijaitsee Purilanjokilaaksossa kunnan keskiosissa. Riikola muodostaa Jokikausta-nimisen alueen yhdess\xc3\xa4 Montolan, Karvalan, Kanniston, Kalkkilan, Villikkalan ja M\xc3\xa4tik\xc3\xb6n kylien kanssa. Kaikki n\xc3\xa4m\xc3\xa4 sijaitsevat Purilanjokea mukailevan Jokikaustan tien varrella Villikkalaa lukuun ottamatta._NEWLINE_Purilanjokilaakso on yksi Halikon varhaisimmista pysyv\xc3\xa4n asutuksen alueista. Riikolakin on asutettu viimeist\xc3\xa4\xc3\xa4n varhaiskeskiajalla ja varhaisin maininta Riikolasta on vuodelta 1440. Jokikausta sen sijaan on syntynyt vasta 1900-luvulla. Kyl\xc3\xa4ss\xc3\xa4 oli vuoden 1540 maakirjan mukaan vain Riikolan talo, joka on ilmeisesti my\xc3\xb6hemmin jakautunut Yl\xc3\xb6staloksi ja Alastaloksi. Riikolan lounaisosissa oli rinnakkain sotilaan ja rakuunan torpat. Isojako toteutettiin vuonna 1784 ja se rikkoi tyypillisen kyl\xc3\xa4rakenteen. Torpparilaki tai siirtov\xc3\xa4en asuttaminen eiv\xc3\xa4t aiheuttaneet suuria muutoksia kyl\xc3\xa4rakenteeseen, eik\xc3\xa4 siell\xc3\xa4 edelleenk\xc3\xa4\xc3\xa4n ole monta maatilaa._NEWLINE_Riikolan maasto laskee l\xc3\xa4nsiosan mets\xc3\xa4iselt\xc3\xa4 Ukonm\xc3\xa4elt\xc3\xa4 viljeltyjen tasankojen halki Purilanjokeen. Kyl\xc3\xa4n etel\xc3\xa4rajana toimii jokeen laskeva Seij\xc3\xa4rinoja.'